b'\n_START_ARTICLE_\nIsolokki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nIsolokki on hiukan isompi ja varsinkin vankkarakenteisempi kuin harmaalokki. Aikuisen h\xc3\xb6yhenpuku on p\xc3\xa4\xc3\xa4osin valkoinen, sen siivet ovat p\xc3\xa4\xc3\xa4lt\xc3\xa4 vaaleanharmaat, nokka on keltainen ja siin\xc3\xa4 on punainen k\xc3\xa4rkit\xc3\xa4pl\xc3\xa4. Nuori lintu on vaaleanruskean kirjava ja sen nokka punertava, mustak\xc3\xa4rkinen. Sukupuolet ovat samanv\xc3\xa4risi\xc3\xa4. Linnun pituus on 62-68\xc2\xa0cm, siipien k\xc3\xa4rkiv\xc3\xa4li 150\xe2\x80\x93165\xc2\xa0cm ja paino 1,0\xe2\x80\x932,7\xc2\xa0kg. \xc3\x84\xc3\xa4ni muistuttaa harmaalokin pilkallista nauravaa kiljahtelua.\n_START_SECTION_\nEsiintyminen\n_START_PARAGRAPH_\nIsolokki pesii arktisilla alueilla sek\xc3\xa4 Aasiassa, Euroopassa ett\xc3\xa4 Pohjois-Amerikassa. Euroopassa se pesii Islannissa, Huippuvuorilla, Novaja Zemljalla, Kaninin niemimaalla ja muilla arktisilla saarilla. Lajin elinymp\xc3\xa4rist\xc3\xb6n ala on 1\xe2\x80\x9310\xc2\xa0miljoonaa neli\xc3\xb6kilometri\xc3\xa4 ja maailman populaatio on kooltaan 200\xc2\xa0000\xe2\x80\x932\xc2\xa0000\xc2\xa0000yksil\xc3\xb6\xc3\xa4. Se talvehtii Pohjois-Atlantilla ja Tyynenmeren pohjoisosissa. Suomessa lajia tavataan merialueilla s\xc3\xa4\xc3\xa4nn\xc3\xb6llisesti l\xc3\xa4hinn\xc3\xa4 talvisin.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4aiakana isolokit el\xc3\xa4v\xc3\xa4t rannikoiden ja j\xc3\xa4rvien saarilla ja riutoilla, paikoin my\xc3\xb6s tundralla. Lis\xc3\xa4\xc3\xa4ntymisajan ulkopuolella ne kiertelev\xc3\xa4t rannikoita, vieraillen satamissa ja kaatopaikoilla, harvemmin sis\xc3\xa4maassa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nIsolokki on yksiavioinen ja pesii sek\xc3\xa4 yhdyskunnittain ett\xc3\xa4 yksitt\xc3\xa4ispareina. Se rakentaa pes\xc3\xa4ns\xc3\xa4 kalliolle tai maahan, joskus j\xc3\xa4\xc3\xa4lle tai lumeen. Naaras munii tavallisesti kolme munaa, joita molemmat puolisot hautovat yhteens\xc3\xa4 nelj\xc3\xa4 viikkoa. Emot hoitavat yhdess\xc3\xa4 my\xc3\xb6s poikasia, jotka ovat lentokykyisi\xc3\xa4 kuuden tai seitsem\xc3\xa4n viikon ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nIsolokit ovat kaikkiruokaisia. P\xc3\xa4\xc3\xa4ravintona on kala mutta sille kelpaavat niin j\xc3\xa4tteet, raadot, nilvi\xc3\xa4iset kuin linnunmunat ja -poikaset.'